 

 Αθήνα, 21 Μαΐου 2025

**ΔΕΛΤΙΟ ΤΥΠΟΥ**

**ΣΤΟΝ ΔΗΜΗΤΡΗ ΚΑΛΟΥΜΕΝΟ**

**ΑΠΟΝΕΜΕΤΑΙ Η «ΥΠΟΤΡΟΦΙΑ ΜΑΡΙΑ ΚΑΛΛΑΣ»**

Στον **Δημήτρη Καλούμενο** απονεμήθηκε η νέα "Υποτροφία Μαρία Κάλλας" μετά την ολοκλήρωση του διαγωνισμού που διενήργησε το ομώνυμο ιστορικό Σωματείο στο Μέγαρο Μουσικής Αθηνών.

Τελειόφοιτος του **Κρατικού Ωδείου Θεσσαλονίκης** και απόφοιτος της **Αρχιτεκτονικής Σχολής**, ο 26χρονος μπασοβαρύτονος σκοπεύει να τελειοποιήσει τις σπουδές του στην περίφημη **Μουσική Ακαδημία του Μονάχου**.

Την απόφαση ανακοινώνουν τα Μέλη της Κριτικής Επιτροπής **Αλεξία Βουλγαρίδου**, **Λουκάς Καρυτινός,** **Μίλτος Λογιάδης**, **Άρης Χριστοφέλλης**, ο Πρόεδρος του Σωματείου **Κώστας Πυλαρινός** και ο Γεν. Γραμματέας **Κυριάκος Λουκάκος**.

Η υποτροφία ύψους 12.000 € αφορά την τελειοποίηση σπουδών σε αναγνωρισμένη μουσική σχολή του εξωτερικού κατά το ακαδημαϊκό έτος 2025-2026.

Πληροφορίες στην ιστοσελίδα του Συλλόγου «Οι Φίλοι της Μουσικής» [www.sfm.gr](http://www.sfm.gr),

που ευγενώς προσέφερε την οργανωτική υποστήριξη.

Το **ΣΩΜΑΤΕΙΟ ΥΠΟΤΡΟΦΙΕΣ ΜΑΡΙΑ ΚΑΛΛΑΣ** είναι ο μόνος θεσμός που φέρει το όνομα της μεγάλης καλλιτέχνιδος έχοντας ιδρυθεί από την ίδια, όταν, ευαίσθητη στις ανάγκες των νέων συναδέλφων της, η **Μαρία Κάλλας** προσέφερε γενναιόδωρα την αμοιβή της από τις ιστορικές παραστάσεις της στο Αρχαίο Θέατρο της Επιδαύρου για τη θέσπιση Υποτροφιών σε νέους Έλληνες καλλιτέχνες.

Την πραγματοποίηση αυτού του οράματος εμπιστεύθηκε σε διακεκριμένους φίλους της, μεταξύ των οποίων ο **Κωστής Μπαστιάς, ο Χρήστος Λαμπράκης, η Αλεξάνδρα Τριάντη** και η συμμαθήτριά της στην τάξη της Ελβίρα ντε Ιντάλγκο, **Άρντα Μαντικιάν**, Πρόεδρος του Σωματείου από το 1976. Έτσι, το Σωματείο προκηρύσσει τακτικά Διαγωνισμούς και απονέμει υποτροφίες για τελειοποίηση σπουδών στο εξωτερικό σε ταλαντούχους λυρικούς τραγουδιστές, ενώ παράλληλα παρακολουθεί με προσωπικό ενδιαφέρον την πρόοδο και την εξέλιξή τους.

Από τον Δεκέμβριο του 2009, μετά τη διπλή απώλεια της Άρντας Μαντικιάν και του Χρήστου Λαμπράκη, που υπήρξαν οι πρωτεργάτες και βασικοί χρηματοδότες των Υποτροφιών Μαρία Κάλλας, το Σωματείο συνεχίζει το έργο στα βήματα των ιδρυτών του. Αντιπρόεδρος Δ.Σ. και Μέλος της Κριτικής Επιτροπής των Διαγωνισμών, διετέλεσε μέχρι τον θάνατό της, τον Απρίλιο του 2020, και η **Ζανέτ Πηλού**, διακεκριμένη υψίφωνος, η οποία μαζί με την **Άρντα Μαντικιάν**, τον**Χρήστο Λαμπράκη** και την πιανίστα **Βάσω Δεβετζή**, Πρόεδρο του Διεθνούς Ιδρύματος Μαρία Κάλλας, παρείχε προσωπική στήριξη στους υποτρόφους, τόσο κατά τη διάρκεια των σπουδών τους όσο και για την προώθηση της σταδιοδρομίας τους.

Το Σωματείο λειτουργεί σήμερα χάρη στις δωρεές φίλων και μελών και πάντα με την πολύτιμη στήριξη του **Συλλόγου Οι Φίλοι της Μουσικής**. Μετά τα εγκαίνια του Μουσείου Μαρία Κάλλας, με πρωτοβουλία του κ. Κώστα Μπακογιάννη, το Σωματείο λαμβάνει ετήσια τιμητική επιχορήγηση από τον Δήμο Αθηναίων. Στεγάζεται στο Μέγαρο Μουσικής Αθηνών και διοικείται από πενταμελές Συμβούλιο που εκλέγεται από τη Γενική του Συνέλευση.

Το Δ.Σ. του Σωματείου Υποτροφίες Μαρία Κάλλας απαρτίζουν οι:

**Κωνσταντίνος Πυλαρινός** (Πρόεδρος), **Λουκάς Καρυτινός** (Αντιπρόεδρος), **Κυριάκος Λουκάκος** (Γεν. Γραμματέας), **Γιώργος Κουρουπός** (Ταμίας) και **Άρης Χριστοφέλλης** (Μέλος).

Στην Κριτική Επιτροπή των Διαγωνισμών Μαρία Κάλλας μετέχουν από το 2022 οι κ.κ. **Αλεξία Βουλγαρίδου**, **Λουκάς Καρυτινός**, **Γιώργος Κουρουπός**, **Μίλτος Λογιάδης** και **Άρης Χριστοφέλλης**.

Ως τακτικά μέλη έχουν τιμήσει το Σωματείο με τη συμμετοχή τους και οι: **Δάφνη Ευαγγελάτου, Δημήτρης Χωραφάς, Γιάννης Ιωαννίδης, Γιάννης Δρόσος, Άρης Γαρουφαλής, Άγγελος Δεληβορριάς, Ανδρέας Ποταμιάνος, Γιάννης Γκούμας, Γιάννης Μαρίνος**, **Άννα Λαμπράκη, Νίκος Πετρόπουλος κ.ά.**

ΜΕ ΤΗΝ ΠΑΡΑΚΛΗΣΗ ΤΗΣ ΔΗΜΟΣΙΕΥΣΗΣ
ΕΥΧΑΡΙΣΤΟΥΜΕ

Πληροφορίες για αυτό το δελτίο:**Μαριάννα Αναστασίου**
Υπεύθυνη Επικοινωνίας και Συντονισμού Εκδηλώσεων
Μουσική Βιβλιοθήκη «Λίλιαν Βουδούρη»
Σύλλογος Οι Φίλοι της Μουσικής
στο Μέγαρο Μουσικής Αθηνών
Τηλ. 210-7282771
manastasiou@megaron.gr
www.mmb.org.gr / www.sfm.gr